Zagreb, 28. rujna 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja o mogućem sukobu interesa dužnosnice Mirele Fučkar, pomoćnice ministra pravosuđa,** na 23. sjednici, održanoj 28. rujna 2018. g., donosi sljedeću

**ODLUKU**

**Postupak za odlučivanje o sukobu interesa protiv dužnosnice Mirele Fučkar, pomoćnice ministra pravosuđa, neće se pokrenuti, s obzirom da iz navoda podnesene prijave ne proizlaze okolnosti koje upućuju na povredu odredbi ZSSI-a niti na povredu načela postupanja dužnosnika, propisana ZSSI-em.**

Obrazloženje

Povjerenstvu je dana 24. svibnja 2018.g. podnesena anonimna prijava mogućeg sukoba interesa protiv dužnosnice Mirele Fučkar, koja je zaprimljena u knjizi ulazne pošte Povjerenstva pod brojem 711-U-1671-P-191/18-01-1, povodom koje se vodi predmet broj P-191/18.

U prijavi se u bitnom navodi da u postupku donošenja odluka koje se odnose na naknadu za imovinu oduzetu za vrijeme jugoslavenske komunističke vladavine sudjeluju iste osobe i u postupku donošenja upravnih akata u prvom stupnju i u sudskom postupku koji se vodi povodom navedenih akata. Podnositelj u prijavi navodi imena službenika Grada Zagreba, državnog službenika Ministarstva pravosuđa kao potpisnika navedenih odluka u upravnom postupku, službenike Visokog upravnog suda Republike Hrvatske te Mirelu Fučkar, pomoćnicu ministra pravosuđa.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. ZSSI-a propisano je tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Osim dužnosnika koji su izričito navedeni u članku 3. stavku 1. od točke 1. do točke 45., u članku 3. stavku 2. ZSSI-a propisano je da se dužnosnicima smatraju i obnašatelji dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske. Time je člankom 3. ZSSI-a određen krug osoba na koje se primjenjuju odredbe navedenog Zakona.

Člankom 3. stavkom 1. podstavkom 26. ZSSI-a propisano je da su pomoćnici ministara dužnosnici u smislu odredbi ZSSI-a, stoga je i Mirela Fučkar povodom obnašanja dužnosti pomoćnice ministra pravosuđa obvezna postupati sukladno odredbama ZSSI-a.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 7. ZSSI-a propisana su zabranjena djelovanja dužnosnika, a člankom 5. ZSSI-a propisana su načela djelovanja sukladno kojima je dužnosnik obvezan postupati.

S obzirom da iz sadržaja prijave Povjerenstvo nije steklo saznanja o činjenicama i okolnostima, koje bi upućivale na to da se nekim od zabranjenih djelovanja, propisanim člankom 7. ZSSI-a, dužnosnica Mirela Fučkar našla u situaciji sukoba interesa propisanima člankom 2. stavkom 2. ZSSI-a niti da je povrijedila načela djelovanja dužnosnika, propisanima člankom 5. ZSSI-a, Povjerenstvo je donijelo odluku kao što je navedeno u izreci ovog akta.

Zakonom o državnim službenicima („Narodne novine broj 92/05., 140/05., 142/06., 77/07., 107/07., 27/08., 34/11., 49/11., 150/11., 34/12., 49/12., 37/13., 38/13., 01/15., 138/15. i 67/17.) propisani su uvjeti za obavljanja drugog posla, uz obavljanje službeničkih poslova, odnosno koji se, u kontekstu navoda iz gore navedene prijave, odnose na odgovornost čelnika državnog tijela za obavljanje poslove ili pružanja usluga pravnoj ili fizičkoj osobi (a koje poslove obavlja državni službenik), Zakonom o službenicima i namještenicima u lokalnoj i područnoj (regionalnoj samoupravi („Narodne novine“ broj 86/08., 61711. i 4/18.) propisani su uvjeti koji se odnose na mogućnost obavljanja dodatnog posla službenika u područnoj samoupravi, a Zakonom o sudovima propisano je da se prava, obveze i odgovornosti sudskih službenika uređuju propisima o državnim službenicima i namještenicima i općim propisima o radu.

Budući da državni službenici, službenici područne samouprave i sudski službenici, navedeni u gornjoj prijavi, nisu dužnosnici u smislu članka 3. stavka 1. i 2. ZSSI-a, utvrđivanje postojanja eventualnog sukoba interesa navedenih osoba nije u nadležnosti Povjerenstva.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Mirela Fučkar, elektronička dostava
2. Objava na internetskoj stranici Povjerenstva
3. Pismohrana